‘7de Laan’-akteur word eerste keer paTheodore en Tammy (Foto: Instagram) Die 7de Laan-akteur Theodore Jantjies en sy vriendin, Tammy van der Merwe, het vir die eerste keer ouers geword. Jantjies het dié nuus Vrydag op sosiale media gedeel. “Welkom in die wêreld, ons klein seuntjie,” het hy op Instagram laat hoor. Die paartjie het in Desember verlede jaar, toe Tammy reeds 35 weke swanger was, vir die eerste keer amptelik bekend gemaak dat hulle hul eersteling verwag. Hulle het nie onmiddellik meer inligting oor hul pasgebore kleinding bekend gemaak nie. Theodore en Tammy is volgens ŉ inskrywing op sosiale media al vir 13 jaar lank in ŉ verhouding. Tammy het vroeër op Instagram gesê elke oomblik saam met Theodore is ŉ “avontuur”. “Toe ek jou die eerste keer gesien het, het ek geweet ŉ avontuur wag op ons – en wat ŉ ongelooflike avontuur was die laaste jaar nie. Ek is so dankbaar vir ons ongelooflike familie en vriende wat dié pad saam met ons gestap het en vir al die liefde en ondersteuning wat ons ontvang het. Ons harte loop oor van blydskap.” Jantjies is veral bekend om sy rol as Xander Meintjies in 7de Laan – ŉ rol wat hy al sedert 2008 vertolk. Hy is vroeër verlede jaar vir ŉ Huisgenoot Tempo-toekenning vir dié rol benoem.